“กรมขนส่ง” ยกร่างเกณฑ์ประมูล “ป้ายทะเบียนพิเศษ” หลัง ครม.ไฟเขียว
“กรมการขนส่งทางบก” ยกร่างเกณฑ์ก่อนเปิดประมูลแผ่นป้ายทะเบียนพิเศษ หลัง ครม.มีมติเห็นชอบให้ใช้ตัวอักษรผสม สระหรือวรรณยุกต์เป็นคำหรือข้อความที่ได้รับความนิยมจากประชาชน
24 พ.ย. 2564

นายจิรุตม์ วิศาลจิตร อธิบดีกรมการขนส่งทางบก เปิดเผยว่า ตามที่คณะรัฐมนตรีได้มีการประชุม เมื่อวันที่ 23 พฤศจิกายน 2564 ที่ผ่านมา เห็นชอบร่างกฎกระทรวงกำหนดขนาด ลักษณะ และสีของแผ่นป้ายทะเบียนรถและการแสดงแผ่นป้ายทะเบียนรถและเครื่องหมายแสดงการเสียภาษีประจำปี (ฉบับที่ ..) พ.ศ. .
สาระสำคัญของร่างกฎกระทรวงดังกล่าว เป็นไปตามที่คณะรัฐมนตรีเคยอนุมัติหลักการเมื่อวันที่ 2 กุมภาพันธ์ 2564 ที่ผ่านมา เพื่อให้หมายเลขทะเบียนของรถยนต์นั่งส่วนบุคคลของแผ่นป้ายทะเบียนลักษณะพิเศษ จากเดิมที่กำหนดไว้เพียง 1 หลัก (เฉพาะเลข 1-9) เป็นไม่เกิน 4 หลัก (1-4 หลัก) โดยให้ใช้กับหมายเลขทะเบียนซึ่งเป็นที่ต้องการหรือเป็นที่นิยม 301 เลขหมาย ส่งผลให้เบื้องต้นแผ่นป้ายทะเบียนลักษณะพิเศษสำหรับรถยนต์นั่งส่วนบุคคล
โดยนอกจากจะสามารถกำหนดตัวอักษรประจำหมวดให้มีตัวอักษรมากกว่า 2 ตัว หรือตัวอักษรผสมสระหรือวรรณยุกต์ได้แล้ว ยังสามารถใช้กับหมายเลขทะเบียนรถเลขสวยได้อีกด้วย ทั้งนี้ เบื้องต้นเมื่อรวมตัวเลข ตัวอักษร และสระแนวนอนแล้ว จะต้องไม่เกิน 7 หลัก เช่น โชคดี 111, ทำดี 8899 เป็นต้น
ทั้งนี้ อธิบดีกรมการขนส่งทางบก กล่าวเพิ่มเติมว่า ในส่วนของขั้นตอนการดำเนินการหรือการประมูลแผ่นป้ายทะเบียนลักษณะพิเศษนั้น กรมการขนส่งทางบกอยู่ระหว่างการพิจารณากำหนดระเบียบวิธีปฏิบัติ หลักเกณฑ์การขอใช้ทะเบียนลักษณะพิเศษ หลักเกณฑ์การประมูล ขั้นตอนการประมูล รวมถึงการกำหนดราคาขั้นต่ำของการประมูล ซึ่งแตกต่างจากการประมูลหมายเลขทะเบียนรถเลขสวยที่ดำเนินการอยู่ในปัจจุบัน
อย่างไรก็ดีจะมีคณะกรรมการพิจารณาคำหรือข้อความที่มีผู้เสนอขอใช้ในแผ่นป้ายทะเบียนลักษณะพิเศษ เบื้องต้นต้องเป็นคำที่ใช้ทั่วไป ไม่เฉพาะเจาะจง สามารถนำออกประมูลเป็นการทั่วไปและได้รับความสนใจจากประชาชน นอกจากนี้ ความหมายของคำต้องไม่กระทบต่อความสงบเรียบร้อยและศีลธรรมอันดี ต้องไม่มีความหมายส่อเสียด ไม่สุภาพ ไม่ขัดต่อกฎหมายที่เกี่ยวข้อง ไม่มีผลกระทบต่อระยะการมองเห็นและจดจำหมายเลขทะเบียน และไม่ซ้ำซ้อนกับหมวดอักษรที่กรมการขนส่งทางบกกำหนด
ทั้งนี้ขั้นตอนหลังจากคณะรัฐมนตรีเห็นชอบแล้ว สำนักเลขาธิการคณะรัฐมนตรีจะส่งร่างกฎกระทรวงให้สำนักงานคณะกรรมการกฤษฎีกาตรวจพิจารณา ก่อนนำเสนอรัฐมนตรีว่าการกระทรวงคมนาคมลงนามและประกาศในราชกิจจานุเบกษาเพื่อให้มีผลใช้บังคับตามกฎหมาย ซึ่งเป็นการเพิ่มทางเลือกให้แก่ประชาชนผู้สนใจแผ่นป้ายทะเบียนลักษณะพิเศษ สามารถเลือกประมูลหมายเลขทะเบียนซึ่งเป็นที่นิยมหรือเป็นที่ต้องการ 301 เลขหมายได้และทำให้กรมการขนส่งทางบกนำเงินจากการประมูลเลขทะเบียนไปใช้เพื่อความปลอดภัยในการใช้รถใช้ถนนให้เกิดประโยชน์ต่อประชาชนมากขึ้น